Plutón (1897)

Plutón oli Espanjan laivaston vuonna 1897 vesillelaskettu Audaz-luokan torpedovenehävittäjä.
Valmistus.
Alus tilattiin 24. marraskuuta 1896 J. &amp; G. Thomsonilta Clydebankistä. Alus laskettiin vesille 13. heinäkuuta 1897 ja otettiin palvelukseen vielä saman vuoden lopulla 29. joulukuuta päällikkönään luutnantti Pedro Vázquez..
Palvelus.
Alus liitettiin helmikuussa 1898 perustettuun torpedovenedivisioonaan, jonka päällikkönä oli Fernando Villaamil. Yhdysvaltain ja Espanjan välisten jännitteiden kasvaessa alus lähti 12. helmikuuta 1898 Ferrolista Cádiziin, mistä se jatkoi 12. maaliskuuta matkaa. Alus kohtasi Kap Verdessä Espanjan 1. laivueen pääosan, joka oli lähdossä Havannaan. Alus saapui vara-amiraali Pascual Cervera y Topeten komentaman laivueen mukana Santiago de Cubaan.
"Furor", "Plutón" ja "Terror" saattoivat Cerveran lippulaivaa "Infanta María Teresaa" sekä "Cristóbal Colónia" Cádizista 8. huhtikuuta 1898. Osasto saapui São Vicenteen 14. huhtikuuta. Matkan aikana aluksilla oli havaittu mekaanisia vikoja ja ne olivat kuluttaneet odottamattoman paljon hiiltä. Laivueeseen liittyi vielä kaksi panssariristeilijää "Vizcaya" ja "Almirante Oquendo".
Sodanjulistuksen jälkeen puolueettoman Portugalin viranomaiset ilmoittivat São Vicentessä olevalle osastolle, että sen tulisi poistua satamasta 24 tunnin kuluessa. "Plutón" lähti laivueen mukana merelle 29. huhtikuuta suunnaten San Juaniin Puerto Ricoon. Jatkuvien mekaanisten vikojen ja vähäisten hiilivarastojen vuoksi osaston raskaammat alukset hinasivat "Plutónia" ja muita hävittäjiä ajoittain. Laivue saapui 10. toukokuuta Martiniquelle.
Laivueen jäädessä kansainväliselle merialueelle "Furor" ja "Terror" ajoivat Fort-de-Franceen pyytämään hiilitäydennystä, mutta puolueettomana pysyttelevän Ranskan viranomaiset eivät luovuttaneet aluksille hiiltä. Lisäksi Yhdysvaltain laivaston apuristeilijä "USS Harvard" lähti juuri satamasta ja Ranskan viranomaiset kielsivät hävittäjiä poistumasta ennen kuin 48 tuntia myöhemmin. "Terrorin" moottorivika esti merellelähdön. "Furor" lähti merelle koeajoon poistuen kansainväliselle merialueelle 24 tuntia etuajassa.
Laivue lukuun ottamatta Martiniquelle jäänyttä "Terroria" saapui 12. toukokuuta Curaçaoon, missä Cervera odotti kohtaavansa hiiltä kuljettavan rahtialuksen. Laivue saapui Willemstadiin 14. toukokuuta, mutta Alankomaiden pitäytyessä puolueettomana viranomaiset sallivat ainoastaan "Vizcayan" ja "Infanta Maria Teresan" pääsyn satamaan ja kuormata ainoastaan 600 tonnia hiiltä. Seuraavana päivänä alukset joutuivat jo poistumaan satamasta. Laivue ei jatkanut matkaansa Yhdysvaltain laivaston piirittämään San Juaniin, vaan uudeksi määränpääksi määrättiin Santiago de Cuba, jonne laivue saapui 19. toukokuuta. Yhdysvaltain laivasto-osasto saapui sataman edustalle 27. toukokuuta aloittaen saarron. YHydsvaltain laivasto pyrki yöllä 2.-3. kesäkuuta estämään kulun satamaan upottamalla hiililaiva "Merrimackin" satamaan vievään kanaaliin. "Plutón", "Reina Mercedes" ja rannikkopatterit kuitenkin upottivat hiililaivan jo ennen kanaaliin pääsyä.
Piirittävien Yhdysvaltain laivaston alusten 6. kesäkuuta ampuma kranaatti osui aluksen hiilivarastoon, mutta se ei kärsinyt kuitenkaan merkittäviä vaurioita. Osa aluksen miehistöstä siirrettiin sotalaivoista koottuun prikaatiin torjumaan Yhdysvaltain maajoukkoja. Heinäkuun alussa Yhdysvaltain joukot etenivät, jolloin kaupungin valtaus näytti todennäköiseltä. Cervera päätti 1. heinäkuuta pyrkiä laivueineen saarron läpi. Hän määräsi ulormurtautumispäiväksi 3. heinäkuuta. "Plutónin" miehistö palasi maajoukoista 2. heinäkuuta alukselle aloittaen valmistautumisen ulosmurtautumiseen. Suunnitelman mukaan lippulaiva "Infanta María Teresa" hyökkäisi Yhdysvaltain laivaston nopeinta alusta "USS Brooklyniä" vastaan mahdollistaakseen muulle laivueelle mahdollisuuden päästä merelle.
Varttia vaille yhdeksän 3. heinäkuuta lähti Espanjan laivaston alukset merelle. Yhdysvaltain laivasto havaitsi espanjalaisalukset hieman puoli kymmenen jälkeen. Santiago de Cuban taistelun alkaessa Yhdysvaltain laivaston taistelulaivat ja panssariristeilijät avasivat tulen, jolloin kumpaankin espanjalaiseen hävittäjään tuli osumia. Tulenavauksen jälkeen yhdysvaltalaiset siirsivät tulen panssariristeilijöihin. Vaurioituneet hävittäjät nostivat nopeutta, jolloin niitä takaa-ajamaan lähti ainoastaan apuristeilijä "USS Gloucester", joka oli keveämmin aseistettu, suurempi ja nopeampi kuin hävittäjät. "Gloucester" osui hävittäjiin toistuvasti. "Plutón" ei kyennyt jatkamaan pakoaan, jolloin se ajettiin matalikolle Cabananlahden länsipuolella varttia vaille yksitoista täysin tuhoutuneena.